CELEX: 62020TN0302
Language: ro
Date: 2020-05-15 00:00:00
Title: Cauza T-302/20: Acțiune introdusă la 15 mai 2020 – Del Valle Ruiz şi alţii/SRB

27.7.2020   
            
            
               RO
            
            
               Jurnalul Oficial al Uniunii Europene
            
            
               C 247/31
            
         
      Acțiune introdusă la 15 mai 2020 – Del Valle Ruiz şi alţii/SRB
      (Cauza T-302/20)
      (2020/C 247/41)
      Limba de procedură: spaniola
      
         Părțile
      
      
         Reclamanţi: Antonio Del Valle Ruiz (Ciudad de Mexico, Mexic) şi alţi 36 de reclamanți (reprezentanţi: P. Rubio Escobar, R. Ruíz de la Torre Esporrín şi B. Fernández García, avocaţi)
      
         Pârât: Comitetul unic de rezoluţie
      
         Concluziile
      
      Reclamanţii solicită Tribunalului:
      
                  —
               
               
                  anularea Deciziei (SRB/EES/2020/52) a Comitetului unic de rezoluţie din 17 martie 2020 prin care se determină posibila acordare a unei compensați acționarilor și creditorilor Banco Popular Español SA;
               
            
                  —
               
               
                  obligarea pârâtului și a intervenienților care vor interveni în tot sau în parte în susținerea concluziilor acestuia la plata cheltuielilor.
               
            
         Motivele și principalele argumente
      
      În susținerea acțiunii, reclamanții invocă șase motive.
      Primul motiv întemeiat pe: încălcarea articolului 15 alineatul (1) litera (g) din Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 [denumit în continuare „Regulamentul (UE) nr. 806/2014”]. În această privință se invocă faptul că foștii acționari ai Banco Popular nu ar fi trebuit să sufere în cadrul rezoluției pierderi mai mari decât cele pe care le-ar fi suferit în cadrul unei proceduri obișnuite de insolvență.
      Al doilea motiv întemeiat pe: încălcarea articolului 20 alineatul (16) din regulament. Reclamanții susțin în această privință că decizia atacată nu a stabilit dacă foștii acționari ai Banco Popular ar fi beneficiat de un tratament mai bun în cadrul unei proceduri obișnuite de insolvență decât în cadrul procedurii de rezoluție, dat fiind că procedura de insolvență a fost asimilată unei lichidări. În plus, evaluarea nu a fost efectuată de o persoană independentă.
      Al treilea motiv întemeiat pe: încălcarea articolului 41 alineatul (2) din Carta drepturilor fundamentale a Uniunii Europene (denumită în continuare „carta”), în măsura în care a fost încălcat dreptul foștilor acționari ai Banco Popular de a fi ascultați înainte de adoptarea unei măsuri individuale care îi afectează defavorabil.
      Al patrulea motiv întemeiat pe: încălcarea articolului 47 din cartă. Se susține în această privință că a fost încălcat dreptul la o protecție jurisdicțională efectivă al foștilor acționari ai Banco Popular și prin urmare dreptul lor la apărare.
      Al cincilea motiv întemeiat pe: încălcarea articolului 17 din cartă și a articolului 1 din Protocolul nr. 1 la Convenția europeană pentru apărarea drepturilor omului și a libertăților fundamentale, în măsura în care proprietarii au fost privați de dreptul de proprietate fără a fi primit o justă despăgubire pentru această pierdere.
      Al șaselea motiv întemeiat pe: încălcarea articolului 52 din cartă. Se susține în această privință că SRB i-a privat pe acționari de dreptul de proprietate fără a respecta limitele stabilite de lege.